Snæfell mætti Haukum í hreinum úrslitaleik um Íslandsmeistaratitilinn í körfuknattleik á Ásvöllum fyrr í kvöld . Eftir að hvort liðið hafði unnið sinn heimaleikinn hvort var komið að leikmönnum Snæfells að binda endi á þann ganga mála í úrslitaeinvíginu . Þær sigruðu oddaleikinn á Ásvöllum með 59 stigum gegn 67 og tryggðu sér þriðja Íslandsmeistaratitilinn í röð . Það er því ljóst að Snæfellskonur eru besta körfuknattleiklið landsins , Íslands - og bikarmeistarar 2016 . Þröngt var á þingi á pöllunum og mikil stemning meðal áhorfenda , en alls lögðu um 1680 manns leið sína á Ásvelli . Hólmarar fjölmenntu , tvær rútur óku frá Stykkishólmi , fullar af fólki og þá eru ótaldir allir þeir sem ferðuðust með öðrum hætti . Mikið jafnræði var með liðunum í upphafi leiks og jafnt á öllum tölum . Með góðri körfu utan línunnar náðu Snæfellskonur þriggja stiga forystu eftir fyrsta leikhluta . Þær áttu svo góðan kafla um miðjan annan fjórðung sem skilaði tíu stiga forskoti í hálfleik . Haukakonur gerðu hvað þær gátu til að spyrna við fótum eftir hléið en það reyndist þrautin þyngri . Þær náðu aðeins að skafa þrjú stig af forskoti Snæfellskvenna fyrir lokaleikhlutann . Með tveimur mögnuðum körfum frá Helenu Sverrisdóttur náðu Haukar að minnka muninn í fjögur stig þegar aðeins mínúta lifði leiks . Sá sprettur kom hins vegar of seint . Berglind Gunnarsdóttir skoraði mikilvæga körfu af miklu harðfylgi og fékk vítaskot að auki þegar hálf mínúta lifði leiks . Snæfellskonur kláruðu leikinn að lokum með átta stigum , 59 - 67 . Haiden Palmer var að leik loknum valinn mikilvægasti leikmaður úrslitakeppninnar . Í leiknum í kvöld gerði hún 21 stig og tók 12 fráköst . Gunnhildur Gunnarsdóttir var með 14 stig og 9 fráköst , Bryndís Guðmundsdóttir með 12 stig og Berglind Gunnarsdóttir með 11 . Helena Sverrisdóttir skoraði 26 stig fyrir Hauka og reif niður 17 fráköst . Skessuhorn óskar Snæfellskonum , aðstandendum liðsins og Hólmurum öllum innilega til hamingju með þriðja Íslandsmeistaratitilinn í röð , hreint magnað afrek .